ഇരിങ്ങാലക്കുട ജനറല് ആശുപത്രിയില് ഫെസ് സര്ജറി വിജയകരം തൃശൂര്: ഇരിങ്ങാലക്കുട ജനറല് ആശുപത്രിയില് ഫെസ് ഫങ്ഷനല് എന്ഡോസ്കോപിക് സൈനസ് ശസ്ത്രക്രിയ വിജയകരം. മൂക്കിലെയും മൂക്കിനുചുറ്റും തലയോട്ടിക്കുള്ളിലുള്ള സൈനസെസ് എന്നറിയപ്പെടുന്ന അറകളിലെയും പഴുപ്പും കഫവും ദശകളും എന്ഡോസ്കോപ് വഴി നീക്കം ചെയ്യാനുള്ള ആധുനിക സംവിധാനമാണ് ഫെസ് എന്നറിയപ്പെടുന്നത്. ഇതിനായി 14 ലക്ഷത്തോളം രൂപയുടെ കാമറ, വിവിധതരം എന്ഡോസ്കോപ്പുകള്, മോണിറ്റര് തുടങ്ങിയ ഉപകരണങ്ങള് ആശുപത്രി അധികൃതര് മുന്കൈയെടുത്ത് വാങ്ങിയിരുന്നു. കോവിഡാനന്തരം രോഗികളില് സൈനസ് അണുബാധയും ഫംഗല് ഇന്ഫെക്ഷനും വ്യാപകമായി കാണപ്പെടുന്നത് കണക്കിലെടുത്താണ് ആശുപത്രിയില് ഈ ചികില്സ ആരംഭിച്ചത്. ഈ ഉപകരണങ്ങള് ഉപയോഗിച്ച് മൂന്ന് ശസ്ത്രക്രിയകളാണ് ഇ.എന്.ടി സര്ജന് ഡോ. വി.ഐ. അസീനയുടെയും ഡോ. ആഷിഖ്, ഡോ. ശ്രീനാഥ്, ഡോ. റജീന എന്നിവരുടെയും സ്റ്റാഫ് നഴ്സ് ഷൈനി, ജാസ്മിന് പ്രവിത എന്നിവരുടെയും നേതൃത്വത്തില് നടന്നത്. tcr_chr7 ഇരിങ്ങാലക്കുട ജനറല് ആശുപത്രിയില് സജ്ജമാക്കിയ ഫെസ് ശസ്ത്രക്രിയ ഉപകരണങ്ങള്ക്കരികില് ഡോ. വി.ഐ. അസീന